Hlauparar úr UFA Eyrarskokki að loknu Jökulsárhlaupi . Hlauparar hópa sig saman víðar en aðeins á höfuðborgarsvæðinu og Akureyringar eru þar langt í frá undantekning . Á Akureyri er einkar öflugur hlaupahópur , UFA Eyrarskokk varð til fyrir tæpu ári síðan þegar fjölmargir hlauparar á Akureyri ákváðu að sameinast í þessum stóra og öfluga hópi sem byggir þó á eldri grunni . " Kjarninn í hópnum er hópur sem áður hét Eyrarskokk og svo hópur hlaupara sem hefur æft undir merkjum Langhlauparadeildar UFA . Við höfum svo náð inn góðum hópi nýrra hlaupara sem ekki æfðu með neinum hópi áður , " segir Rannveig Oddsdóttir , formaður langhlaupa - þríþrautardeildar UFA , sem ræddi við hlaup.is um starf deildarinnar . Er hlaupamenningin í jafnmiklum blóma á Akureyri og á höfuðborgarsvæðinu ? Akureyringar viðurkenna náttúrulega aldrei að þeir séu eftirbátar Reykvíkinga á nokkurn hátt . Og ég held við getum sagt að hér sé hlaupamenningin í blóma um þessar mundir . Hópurinn okkar er að stækka , þátttaka í almenninghlaupum hefur verið að vaxa á undanförnum árum eftir nokkra lægð og mér finnst fleiri úti að hlaupa en áður . Hvað eru margir virkir meðlimir og hvernig gengur að finna öllum verkefni við hæfi ? Virkir meðlimir eru u.þ.b. 50 og ég held að það sé óhætt að segja að það gangi almennt vel að finna verkefni við allra hæfi . Við bættum við þjálfara í haust sem heldur utan um nýliðana okkar og fylgir þeim sem vija aðeins fara temmilega langt og rólega . Svo er alltaf hægt að velja um nokkra möguleika á hverri æfingu , rólegan 5 - 7 km hring , auk mislangra og þungra tempó - og sprettæfinga . Hlaupið þið innanbæjar á Akureyri eða leitið þið eitthvað út fyrir bæinn t.d. upp í Kjarnaskóg ? Yfir vetrarmánuðina hlaupum við mest innanbæjar , á götunum og nýtum líka aðstöðuna á Þórsvellinum . Þar höfum við upphitaða braut sem kemur sér vel þegar snjór og hálka er á götunum . Einstaka sinnum stingum við okkur inn í Bogann . Yfir sumarið hlaupum við mikið á stígunum í kringum bæinn ( Kjarnaskógur , Leirurnar , Krossanesborgir ) og um hinar fögru sveitir Eyjafjarðar . Það má því heita morgunljóst að hlauparar á Akureyri halda uppi öflugu starfi og til marks um það heldur hópurinn uppi skipulögðum æfingum sex daga vikunnar . Þá er félagslífið innan hópsins líflegt auk þess sem starfið er brotið upp með fræðslu - og kynningarkvöldum öðru hvoru . Þá stendur Ungmennafélag Akureyrar fyrir nokkrum almenningshlaupum og rétt er að minna á Vetrarhlaup UFA í því sambandi . Um er að ræða hlaupaseríu sem samnstendur af sex hlaupum . Hlaupin fara fram einu sinni í mánuði frá október og fram í mars . Nánari upplýsingar um UFA Eyrarskokk , æfingatíma og fleira , má finna á vefsvæði hópsins .